Document ID: 31999D0549

ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Ιουλίου 1999
σχετικά με ορισμένα προστατευτικά μέτρα που αφορούν την ψευδοπανώλη των πτηνών στην Αυστραλία
[κοινοποιηθείσα υπό τον αριθμό Ε(1999) 2150]
(Κείμενο που παρουσιάζει ενδιαφέρον για τον ΕΟΧ)
(1999/549/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΟΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/424/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ(3) και ιδίως το άρθρο 18,
Εκτιμώντας:
(1) ότι σύμφωνα με τις διατάξεις των οδηγιών 97/78/ΕΚ και 91/496/ΕΟΚ θα πρέπει να ληφθούν μέτρα εάν, στην επικράτεια μιας τρίτης χώρας, εκδηλωθεί ή εξαπλωθεί ασθένεια στην οποία αναφέρεται η οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα(4), όπως τροποποιήθηκε τελευταία από την απόφαση 98/12/ΕΚ(5), ή άλλη ασθένεια ή οποιοδήποτε άλλο φαινόμενο ή περιστάσεις που ενδέχεται να συνιστούν σοβαρή απειλή για την υγεία των ανθρώπων και των ζώων·
(2) ότι η οδηγία 82/894/ΕΟΚ αναφέρεται στην ψευδοπανώλη των πτηνών·
(3) ότι η εκδήλωση της ψευδοπανώλους των πτηνών μπορεί να λάβει ταχέως διαστάσεις επιζωοτίας, προκαλώντας υψηλά ποσοστά θνησιμότητας και ως εκ τούτου συνιστά σοβαρή απειλή για την υγεία των πτηνών·
(4) ότι έχει επιβεβαιωθεί η ψευδοπανώλη των πτηνών σε αγέλες πουλερικών σε ορισμένες περιφέρειες της Αυστραλίας·
(5) ότι η Αυστραλία παρέσχε ικανοποιητικές εγγυήσεις για να διασφαλισθεί ότι η ασθένεια δεν θα εξαπλωθεί από τη μολυσμένη περιοχή σε άλλες περιφέρειες της επικράτειας της Αυστραλίας·
(6) ότι θα πρέπει προσωρινά να ανασταλούν οι εισαγωγές ζώντων πτηνών, αυγών προς επώαση και νωπού κρέατος πουλερικών, κρέατος εκτρεφομένων και αγρίων πτερωτών θηραμάτων από την περιοχή κινδύνου·
(7) ότι πρέπει να τροποποιηθούν αναλόγως τα υγειονομικά πιστοποιητικά που χρησιμοποιούνται για τα ζώα και τα προϊόντα αυτά από άλλες περιφέρειες της Αυστραλίας·
(8) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη, όσον αφορά την Αυστραλία, εγκρίνουν την εισαγωγή ζώντων πτηνών, αυγών προς επώαση και νωπού κρέατος πουλερικών, κρέατος αγρίων και εκτρεφομένων πτερωτών θηραμάτων μόνον εάν κατάγονται από την περιφέρεια που περιγράφεται στο παράρτημα της παρούσας απόφασης.
Άρθρο 2
Στο υγειονομικό πιστοποιητικό που καθορίζεται στην απόφαση 96/482/ΕΚ της Επιτροπής(6) που χρησιμοποιείται για πουλερικά ή αυγά προς επώαση καταγόμενα από την Αυστραλία, θα συμπεριλαμβάνεται η ακόλουθη φράση: "Ζώντα πουλερικά ή αυγά προς επώαση σύμφωνα με την απόφαση 1999/549/ΕΚ".
Άρθρο 3
Στο υγειονομικό πιστοποιητικό που καθορίζεται στην απόφαση 94/984/ΕΚ της Επιτροπής(7), όπως τροποποιήθηκε τελευταία από την απόφαση 96/456/ΕΚ(8), που χρησιμοποιείται για νωπό κρέας πουλερικών καταγόμενο από την Αυστραλία, θα συμπεριληφθεί η ακόλουθη φράση: "Νωπό κρέας πουλερικών σύμφωνα με την απόφαση 1999/549/ΕΚ".
Άρθρο 4
Στο υγειονομικό πιστοποιητικό που χρησιμοποιείται από τα κράτη μέλη για την εισαγωγή πτηνών, αυγών προς επώαση ή νωπού κρέατος, πλην των αναφερομένων στα άρθρα 2 και 3, καταγόμενων από την Αυστραλία, θα συμπεριληφθεί η ακόλουθη φράση: "Πτηνά*/ αυγά προς επώαση*/ νωπό κρέας* σύμφωνα με τό άρθρο 4 της απόφασης 1999/549/ΕΚ (*: να διαγραφούν οι περιττές ενδείξεις)".
Άρθρο 5
Η παρούσα απόφαση εφαρμόζεται μέχρι την 1η Δεκεμβρίου 1999.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 19 Ιουλίου 1999.

Labels: 3
17
18
6